ועדת הכלכלה, כנסת 15, פרוטוקול מספר 402, 2001-12-31 13:00

אברהם פורז: על סדר יומנו זיהום אוויר מכלי רכב.

אברהם פורז: הוגשה הצעה לסדר של חברת הכנסת נחמה רונן ונשיאות הכנסת העבירה אלינו את ההצעה לדיון מהיר.

אברהם פורז: גברתי המציעה, בבקשה.

נחמה רונן: תודה, אדוני היושב-ראש.

נחמה רונן: אני רוצה להעלות מספר נושאים שקשורים לזיהום, הנגרם כתוצאה ממכוניות שלא עומדות בתקנים, שאותם קבעה מדינת ישראל.

נחמה רונן: אני רוצה להביא כמה נתונים שנחשפתי אליהם.

נחמה רונן: אלה נתונים משמעותיים, שאני לא בטוחה שפורסמו, ואני חושבת שיש להם השלכה רבה מאוד על החיים ועל הבריאות של תושבי מדינת ישראל.

נחמה רונן: הנתון לפיו 300 איש מתים כל שנה בתל-אביב, ו-1,000 איש מתים כל שנה ברחבי המדינה כתוצאה מזיהום אוויר - זה נתון שכבר דנו בו והוא ידוע.

נחמה רונן: הוא קשה ולדעתי זה עוד אחד מן המספרים שנזרקים לאוויר, בין אם זה על תאונות דרכים ובין אם על אסונות אחרים, שכבר נהפכו לחלק משגרת חיינו.

נחמה רונן: נהיינו כל-כך ציניים שאפילו הפסקנו כבר להתרגש מזה.

נחמה רונן: אנחנו כן צריכים להתרגש, אדוני היושב-ראש, מכך שעל-פי בדיקות שהגיעו לידי, שנעשו הן בטכניון והן במשרדי ממשלה ובוועדות בין-משרדיות, יש מספר נושאים שראוי שניתן עליהם את הדעת.

נחמה רונן: יש מספר לא מבוטל של מכוני רישוי שמעבירים רכבים טסט רק עם תשלום אגרה, בעצם בלי כל בדיקה.

אברהם פורז: בכל המכלולים או רק בעניין זיהום אוויר?

אברהם פורז: האם לא בודקים בלמים או שלא בודקים רק את עניין זיהום האוויר?

נחמה רונן: אני מדברת קודם כל ברמה העקרונית, על התופעה.

נחמה רונן: לא בודקים את הרכב בכלל.

נחמה רונן: אתה משלם את האגרה והרכב לא נבדק.

נחמה רונן: זה קורה במקומות מאוד מסויימים.

נחמה רונן: אני לא רוצה להגיד שזה תופעה ארצית אבל יש נתונים קשים וצריכים לתת את הדעת גם לנושא הזה.

נחמה רונן: ישנם כלי רכב, כמו אוטובוסים ומשאיות, שנדרשים על-פי החוק לעשות בדיקת חורף, שבה נבדקים בין השאר הבלמים וכל מה שצריך להיבדק.

אברהם פורז: זה וולונטרי לדעתי.

אבי גלנצר: במשאיות זה חובה.

נחמה רונן: בבדיקות החורף האלה, שהן על-פי חוק ותקנה, נבדק כל מה שצריך להיבדק בתקינות הרכב אך לא נבדק כל נושא הפליטה, מה נפלט מהאגזוזים של אותם אוטובוסים או משאיות, שאנחנו יודעים שהם מהמזהמים הגדולים ביותר.

נחמה רונן: יותר מזה, בבדיקות שנעשו, הן בטכניון והן על-ידי גורמים אחרים, נמצא שבין כלי הרכב הישנים, שקיימים 10 שנים ומעלה, 25% לא עומדים בתקנות הפליטה שמדינת ישראל קבעה.

אברהם פורז: לפני 10 שנים עוד לא היתה חובה להתקין ממירים קטליטיים.

נחמה רונן: אבל אנחנו מדברים על אמצעים אחרים שאפשר להתקין ברכבים, גם בלי ממירים קטליטיים.

נחמה רונן: הם עדיין לא עומדים בסטנדרד שקבעה מדינת ישראל.

נחמה רונן: מוניות חדשות גומרות תוך שנה או שנתיים את מכסת הקילומטרים שבה הממיר הקטליטי תקף ומסוגל לבצע את מה שהוא צריך.

אברהם פורז: ממיר קטליטי זה לא בדיזל, נכון?

אברהם פורז: זה רק בבנזין?

קריאה: רק בבנזין.

אברהם פורז: מוניות בנזין אין לנו בכלל.

חוה בן-ארי: יש מוניות בנזין.

אברהם פורז: לכל היותר 10% מהמוניות הן מוניות בנזין.

צבי טננבוים: אין 100 מוניות בארץ עם מנוע בנזין.

נחמה רונן: אני לא בטוחה.

נחמה רונן: אני מציעה שנבדוק את הנתון הזה.

אברהם פורז: אבל גם מנוע דיזל שאין לו ממיר צריך להיות מכוון.

נחמה רונן: מדובר על בדיקות של מוניות ושל כלי רכב אחרים שנוסעים על דיזל.

נחמה רונן: לא נעשות כל הבדיקות שצריכות להיעשות כדי להפחית את הפליטה מעשן כלי רכב, או לפחות לדאוג שאותו כלי רכב יעמוד ברמה שהמדינה קבעה.

נחמה רונן: אני לא מדברת פה על החמרת התקנים.

חוה בן-ארי: מדובר על 14,000 מוניות בנזין.

נחום זמיר: זה הולך ונעלם.

נחמה רונן: נתון אחרון שאני רוצה להביא לתשומת לבכם קשור לצערי הרב במשרד לאיכות הסביבה, המשרד שהייתי מנהלת שלו.

נחמה רונן: יש פסק-דין של בית-משפט שמלין בצורה חריפה ביותר כנגד המשרד לאיכות הסביבה, על הדרך שהוא בודק את כלי הרכב ועל מהימנות, או אי-מהימנות.

אברהם פורז: אבל לא המשרד לאיכות הסביבה בודק אלא מכוני הרישוי.

נחמה רונן: למשרד לאיכות הסביבה יש ניידות שגם הן בודקות כלי רכב והם עושים מבצעי אכיפה.

נחמה רונן: המשרד לאיכות הסביבה עוצר כלי רכב, בליווי שוטר, ועושה את הבדיקה.

נחמה רונן: עלו טענות קשות ביותר כלפי המכשירים שבהם המשרד משתמש, המהימנות שלהם, או בעצם אי-המהימנות שלהם.

נחמה רונן: ההודעה של המשרד לאיכות הסביבה, שאני קוראת אותה מפסק-הדין, היא שכתוצאה מזה הם בכלל עצרו את בדיקות הרכב והם מפסיקים לבדוק את הנושא הזה ברכבים.

נחמה רונן: אני חושבת שאנחנו צריכים לשאול את המשרד לאיכות הסביבה מה הוא עושה ואיך הוא מתכוון להתמודד עם הבעיה הזאת, שהרי הוא אומר דברים קשים לבית-המשפט ובית-המשפט מחזיר דברים קשים מאוד כלפי המשרד וכלפי דרך התנהלותו.

אברהם פורז: מה אתם עושים במשרד לאיכות הסביבה בעניין הזה?

אבי מושל: קודם כל רציתי לתקן.

אבי מושל: יש לנו רק ניידת אחת שמודדת זיהום אוויר.

נחמה רונן: מאז שעזבתי גדל התקציב שלכם והתפתחתם.

אבי מושל: גדל התקציב ונקלטה ניידת אחת.

אבי מושל: בעקבות פסק-הדין, שחברת הכנסת נחמה רונן ציינה, נתנו הנחייה לבדוק פחות רכבי בנזין ויותר רכבי דיזל, כי הם הבעיה הסביבתית שלנו.

אברהם פורז: כמה בדיקות בשנה אתם מבצעים?

אברהם פורז: כמה כלי רכב אתם עוצרים ובודקים בשנה?

אבי מושל: אנחנו בודקים כמה אלפי כלי רכב בשנה.

אברהם פורז: האם עושים את זה באופן מדגמי, מעמידים שוטר לצד הכביש ואומרים למכונית לעצור?

אבי מושל: עומדת ניידת עם שוטר והשוטר עוצר את כלי הרכב.

אברהם פורז: איך בודקים?

אברהם פורז: מכניסים לתוך המפלט מין מוט, כמו במכון הרישוי?

אבי מושל: הבדיקה של CO היא זהה לחלוטין לבדיקה שנעשית במכון הרישוי.

אבי מושל: אותו בחור שייצג את המשרד בבית-המשפט פשוט לא כל-כך ידע מה הוא עושה.

אבי מושל: היתה איתו בעיה.

אברהם פורז: מה הוא אשם?

אברהם פורז: הוא רק מפעיל את המכשיר.

אבי מושל: בכל מקרה, הבעיה העיקרית שלנו היא דיזל.

אברהם פורז: ואז בית-המשפט זיכה כי הוא התרשם שהבדיקה נעשית באופן לא מקצועי?

נחמה רונן: כן.

נחמה רונן: הוא לא רק זיכה.

נחמה רונן: הוא כותב דברים מאוד קשים על הפעולה של המשרד.

אברהם פורז: האם הניידת הזאת יוצאת כל יום?

אברהם פורז: הרי זאת בסך הכל בדיקה של 2-3 דקות לכל כלי רכב.

אבי מושל: זה לוקח קצת יותר.

אברהם פורז: נניח 5 דקות לכלי רכב.

אברהם פורז: בשעה אפשר לעשות 5-6 בדיקות.

אברהם פורז: 8 שעות כפול 6 בדיקות - אפשר לעשות כמה אלפי בדיקות.

אברהם פורז: אגב, אין בעיה למצוא מכוניות.

אברהם פורז: לא צריך ללכת למנרה.

אברהם פורז: אפשר להעמיד את הניידת בכביש ראשי.

יהודה קמרון: וגם לבחור את הישנות שביניהן.

אברהם פורז: במכוניות הישנות אנחנו בבעיה בגלל שאין ממיר.

אברהם פורז: איך תכוון את הקרבורטור ברכב כזה?

אברהם פורז: איך היום מכוונים קרבורטור?

אברהם פורז: מסובבים עוד ועוד?

אברהם פורז: האם אתה יכול להגיד לי כמה בדיקות עשיתם וכמה הועמדו לדין במהלך התקופה?

אבי מושל: אני לא זוכר מספרים.

אברהם פורז: ברור שאתה לא זוכר, אבל איך אתם באים לדיון כזה בלי שאתם יכולים להגיד שבמהלך השנה האחרונה הפעלתם את הניידת כך וכך, בדקתם כך וכך מכוניות והגשתם כך וכך דוחות?

אברהם פורז: לזכור אתה לא צריך אבל אם יש לך מידע בכתובים, נודה לך אם תעביר לוועדה.

אבי מושל: רכבי בנזין: 170 כלי רכב הורדו מהכביש, קיבלו שלילת רשיון והם צריכים לעשות את כל הטסט מחדש.

אבי מושל: יש איתנו שוטר.

אברהם פורז: כשזיהום האוויר הוא גבוה השוטר אומר: תרד מהכביש?

שולמית שמעון: כשזיהום האוויר נובע מבעיה בטיחותית ברכב, מורים על הורדתו.

שולמית שמעון: לפעמים הבעיה נובעת מתקלה ברכב עצמו ואז יש פליטת עשן.

חוה בן-ארי: זה תקנה בתעבורה.

אברהם פורז: כשהוא אומר שהוא מוריד אותם מהכביש, מה משמעות הדבר?

אברהם פורז: שבדקו, מצאו שיש פליטה מוגזמת ואז אומרים לבעל הרכב שהוא לא יכול להמשיך ושיילך לכוון את הקרבורטור?

אלון רצבי: נכון.

אלון רצבי: רשיון הרכב שלו נפסל והוא נדרש לעשות טסט חוזר.

שולמית שמעון: בתנאי שמדובר בתקלה.

אברהם פורז: ואיך יודעים שהוא עשה טסט חדש?

אלון רצבי: הוא צריך להגיע למשרד הרישוי עם האישור של מכון הטסטים ולהוציא רשיון חדש.

אברהם פורז: מה הקנס על דבר כזה?

צבי טננבוים: 900 שקל.

אברהם פורז: כמה הורדתם מהכביש?

אבי מושל: 170 רכבי בנזין 90 רכבי דיזל.

אברהם פורז: מה קורה כשנמצא שהרכב מזהם את האוויר?

אברהם פורז: זה 'הכל או לא כלום' או שיש גוונים?

אברהם פורז: כלומר האם יתכן שיאמרו לבעל הרכב שלא פוסלים לו את הרשיון אבל הוא חייב לתקן את זה?

אבי מושל: אין כזה דבר.

אברהם פורז: כמה כלי רכב בדקתם, שמתוכם רק 170 נמצאו מזהמים?

אבי מושל: אני לא יודע.

אברהם פורז: אני מציע שבפעם הבאה כשיהיה דיון על דבר כזה תביאו את המספרים.

אברהם פורז: זה נתון בסיסי לדעתי.

אברהם פורז: בסוף יום עבודה צריך המפעיל את המתקן הזה לומר כמה מכוניות נבדקו.

אברהם פורז: קודם כל, צריך לוודא שהוא אכן בדק את המכוניות ואת מספר הרישוי שלהן, כדי להיות בטוחים שהוא אכן עשה את עבודתו ושהוא בכלל בדק.

אברהם פורז: בי"ת, חשוב מבחינת סטטיסטיקה לדעת האם 170 כלי רכב שהורדו מהכביש הם מתוך מיליון שנבדקו או מתוך 200 שנבדקו.

אברהם פורז: אם נבדקו מיליון כלי רכב ורק 170 הורדו מהכביש, אז אני יכול לישון בשקט.

אברהם פורז: אבל אם זה 170 מתוך 200 או אפילו מתוך 1,000, התמונה שונה.

אבי מושל: נבדקו אלפים בודדים.

אברהם פורז: מאוד חשוב לנו לדעת מה האחוז שמצאתם.

אברהם פורז: לדעתי גם מאוד חשוב לדעת מתי הם עברו טסט.

אברהם פורז: אם הם עברו טסט חודשים רבים קודם, אז אפשר להניח שמשהו אירע במרוצת התקופה, אבל אם זה כלי רכב שרק עכשיו יצא מהטסט ומזהם, סימן שלא בדקו אותו כמו שצריך.

אברהם פורז: גם את זה חשוב לדעת.

אברהם פורז: צריך להעמיד ניידת כזאת מול היציאה של איזה מכון ולראות אם באמת בודקים, ואם לא - ללכת למשרד התחבורה ולהגיד שהמכון הזה מתרשל, שישללו ממנו את תעודת המכון.

אבי גלנצר: אני יושב-ראש איגוד מכוני הרישוי.

אבי גלנצר: לעומת המשרד לאיכות הסביבה, אנחנו באנו עם מספרים מוחלטים וברורים.

אבי גלנצר: אנחנו מבצעים בשנה, עם הורדות מהכביש וטסטים חוזרים, כ-2 מיליון בדיקות בכלי רכב, רכבי בנזין ודיזל.

אבי גלנצר: בדיקות דיזל: במהלך שנת 2001, עד חודש שעבר, נבדקו כ-192,500 כלי רכב.

חוה בן-ארי: אדוני היושב-ראש, האם קיבלת את הנייר של משרד התחבורה?

אברהם פורז: יכול להיות שקיבלתי אבל לא עיינתי בו.

אבי גלנצר: אני חוזר ואומר, מתוך 192,500 כלי רכב דיזל שערכו את הבדיקה נפסלו 7.32% ולא עברו את הטסט.

אבי גלנצר: מדובר על כלי רכב ישנים וכלי רכב חדשים.

אברהם פורז: כלומר, התופעה הזאת שמשנים בכיוון כדי לתת יותר הספק למנורה ---

אבי גלנצר: ברכבים חדשים היא כמעט ואינה קיימת מכיוון שברכבים חדשים ישנן משאבות אלקטרוניות שאין אפשרות לכוון אותן.

אבי גלנצר: הבעיה קיימת יותר ברכב ישן, אבל גם שם אנחנו שמים מגופה למניעת המשחק באותו בורג.

אבי גלנצר: יש רבים שמורידים את זה, משום מה, אך המשטרה שבודקת מורידה אותם מהכביש, אם היא תופסת אותם.

אברהם פורז: למה זה דווקא ברכב עם מנוע דיזל?

אבי גלנצר: מכיוון שהוא חסר מגופה.

אבי גלנצר: הוא מוריד את המגופה ומשנה את הכיוון ואז הוא מקבל יותר הספק במנוע, אבל גם מעשן יותר.

שמואל בן-ארי: וכך הוא גם הורס את המנוע.

אבי גלנצר: זה גם גורם נזק למנוע, אבל יכול להיות שזה פחות ידוע.

אבי גלנצר: אם הוא נוסע על סיבובי מנוע גבוהים, זה גורם נזק למנוע, בלאי יתר ובסופו של דבר גם להרס המנוע ולפליטת עשן מוגזם.

אברהם פורז: על אותה מהירות, ב-100 קילומטר לשעה, משאית ששינו לה את כיוון הבורג נוסעת במהירות סיבובים יותר גבוהה, או רק בניוטרל?

אבי גלנצר: גם במהירות יותר גבוהה.

אבי גלנצר: אין ספק שזה גם מגדיל את המהירות שלה.

אברהם פורז: כשהמנוע מסתובב 4,000 סיבובים לדקה, האם כשבעל המכונית שיחק עם הבורג אז על אותה מהירות אני יכולתי לנסוע במהירות של 100 קמ"ש ואילו הוא ---

אבי גלנצר: המהירות לא משתנה.

אבי גלנצר: המהירות היא קבועה.

אבי גלנצר: יש לו אפשרות להאיץ יותר את המנוע.

שמואל בן-ארי: הכוונה היא בסך הכל לבורג השני שעל-יד זה, הבורג שפותח יותר דלק ולא את הסיבובים.

שמואל בן-ארי: כשאתה פותח יותר דלק, הסיבובים הם אותו דבר אבל יש לך יותר הספק לזמן נתון.

שמואל בן-ארי: אחרי זמן נתון, הכל מתמלא פיח בפנים ובסך הכל המנוע סוחב פחות.

אברהם פורז: למה?

אברהם פורז: כי זה נשרף פחות טוב?

אברהם פורז: אם התערובת יותר עשירה בדלק ויש בה פחות אוויר, התערובת יותר עשירה.

אברהם פורז: האם כתוצאה מכך נוצר יותר פיח?

שמואל בן-ארי: כן, ואז המנוע מזהם יותר.

שמואל בן-ארי: כלומר זה מין vicious circle כזה.

שמואל בן-ארי: זה לא טוב למנוע.

יהודה קמרון: זה לא טוב למנוע ולא טוב לאף אחד.

שמואל בן-ארי: עשו את זה בעבר בכלי הרכב כשלא היו הספקים.

שמואל בן-ארי: היום בסך הכל כלי הרכב מגיעים עם מנועים של 300-400 כוחות סוס.

אברהם פורז: גם משאיות הן עם injection וגם טורבו?

שמואל בן-ארי: כן.

שמואל בן-ארי: מאז ה"יורו 1" כל רכב הדיזל עבר לטורבו אינטרפולה(?

שמואל בן-ארי: ) למעשה.

אבי גלנצר: בנושא של רכב בנזין: עשינו ממש בימים האחרונים סקר בין מכוני הרישוי ולקחנו מדגם של 4,000 ומשהו כלי רכב.

אבי גלנצר: בדקנו את אחוז הנכשלים ברישוי רק כתוצאה מזיהום אוויר גבוה.

אבי גלנצר: זאת אומרת, מעבר להנחיות ולדרישות של משרד התחבורה.

אבי גלנצר: קיבלנו בדיוק 10.05% נכשלים.

אבי גלנצר: רובם רכבים ישנים שמונעים על-ידי מנוע קרבורטור ולא מנוע הזרקה.

אבי גלנצר: ברכב הזרקה התופעה של זיהום אוויר היא נמוכה.

אברהם פורז: האם נכון שממיר קטליטי אחרי 100,000 קילומטרים אינו יעיל יותר?

אבי גלנצר: לא תמיד.

אבי גלנצר: ישנם היום ממירים שמחזיקים יותר.

נחמה רונן: אבל הוראות היצרן אומרות שאחרי 100,000 קילומטרים צריך להחליף.

אבי גלנצר: זה לא מדויק.

אבי גלנצר: יש עניין של אחריות ויש מה שהוא מעבר לנושא האחריות.

שמואל בן-ארי: אחריות היצרן היא 80,000-100,000 קילומטרים.

אברהם פורז: האם במקרה שאתם פסלתם מישהו ברכב בנזין עקב זיהום אוויר הוא נאלץ להחליף את הממיר?

אבי גלנצר: ישנם גם מקרים כאלה, בוודאי.

אבי גלנצר: אם הממיר אינו מתפקד אז אין ספק שיש זיהום אוויר.

אבי גלנצר: אבל כמו שאמרה גברת חוה בן-ארי, לא תמיד הממיר אשם.

אברהם פורז: במכונית בנזין שנוסעת 150,000 קילומטר, האם יתכן שעדיין הממיר תקין?

אבי גלנצר: יכול להיות שכן.

אבנר פלור: היום יש ממירים שמחזיקים גם עד 160,000 קילומטרים.

אברהם פורז: אבל היום מנוע בנזין סביר יכול לעשות רבע מיליון קילומטרים.

נחמה רונן: עובדה שכל היצרנים, גם באירופה, אומרים: 3 שנים או 100,000 קילומטרים.

נחמה רונן: זה נתון שעל-פיו מתייחסים לכל מערכת האכיפה באירופה.

אברהם פורז: זה הוראות של היצרן.

חוה בן-ארי: ממיר עולה סדר גודל של 1,000 דולר אחרי מיסוי.

יהודה קמרון: לצערנו זה לא פטור ממס.

חוה בן-ארי: הוועדה בראשות מר אלון טל תסייע לפטור את הממיר הקטליטי ממיסים.

חוה בן-ארי: זה ועדה בין-משרדית שאמורה להגיש המלצות.

אברהם פורז: אנחנו צריכים לעזור לכם להוזיל את המחיר של הממירים הקטליטיים.

אברהם פורז: אם הוועדה הזאת כבר הגיעה למסקנה שצריך להוריד את המיסוי על ממירים קטליטיים, לא צריך לחכות לאחרית הימים.

אברהם פורז: צריך לעשות את זה עכשיו.

חוה בן-ארי: חבר הכנסת פורז, אני מנהלת מלחמות כדי להוריד מיסוי על חלקים בטיחותיים.

חוה בן-ארי: אני מוכנה בוודאי להמליץ.

אברהם פורז: אני מבין שעל חלקים בטיחותיים יש מיסוי מופחת.

חוה בן-ארי: כל פעם צריך להתחיל מלחמה בתחום אחר.

חוה בן-ארי: פעם על טלוויזיה לצורך ראייה לאחור לאוטובוסים, פעם על המכלול של ה-IDS, ופעם על המכלול של המזגן.

חוה בן-ארי: כל פעם יש מלחמות חדשות.

אברהם פורז: אני לא מדבר על ממיר חדש.

אברהם פורז: אני כבר מכיר את הסיפור, שמשחקים עם החלקים האלה והאוטו הוא בעצם "בחינם", הכל כביכול אביזרי בטיחות.

אברהם פורז: אני מדבר על ממיר שלא בא עם המכונית, על חלקי חילוף שבאים בנפרד.

אברהם פורז: האם יש עדיין מיסוי רגיל, של 120% או משהו מעין זה?

חוה בן-ארי: אחרי התמ"ע ואחרי המע"מ והכל, לדעתי זה מגיע ל-18% מיסוי.

חוה בן-ארי: אני לא בטוחה במספרים.

30817: עשינו השוואה בין מחירי הממירים בארצות-הברית ובישראל.

30817: בישראל המחיר הוא לפחות פי 2 בפועל.

קריאה: זה בגלל היבואן.

אברהם פורז: האם זה בגלל היבואן או בגלל המיסוי?

אברהם פורז: מה המיסוי על ממירים קטליטיים?

חוה בן-ארי: אני לא רוצה להטעות.

30817: אני לא יודע את המספר המדויק.

30817: אביא את זה בפעם הבאה.

אברהם פורז: האם זה לא כמו על חלקי חילוף רגילים?

אברהם פורז: מה המיסוי על חלקי חילוף רגילים (לא החלקים הבטיחותיים)?

חוה בן-ארי: היתה הבחנה במשך שנים בין חלקי חילוף בטיחותיים ולא בטיחותיים.

חוה בן-ארי: הבטיחותי קיבל אפס מס קנייה ואילו הלא בטיחותי קיבל משהו בסדר גודל של 48% מס קנייה.

חוה בן-ארי: עשינו עכשיו מס אחיד, כשהשארנו בקבוצה של הבטיחותי 4 דברים מאוד מובהקים כבטיחותיים: הגה, בלמים - מערכות סופר בטיחותיות.

חוה בן-ארי: לגבי השאר, היום לכל יש מס אחיד של 12%.

חוה בן-ארי: בסופו של דבר מצטרף על זה התמ"ע וכל המע"מ, ובארצות שלישיות יש מכס.

חוה בן-ארי: אני מדברת על מס קנייה.

חוה בן-ארי: כמובן שאחר-כך מתחברים על זה דברים נוספים.

אברהם פורז: מה זה "ארצות שלישיות"?

אברהם פורז: יפן וקוריאה למשל זה ארצות שלישיות.

אברהם פורז: חצי מהמכוניות בארץ הן יפניות וקוריאניות.

חוה בן-ארי: אז על זה יצטרף מכס.

חוה בן-ארי: אין לנו הסכמי סחר איתם.

אברהם פורז: אבל זה לא בעיה שלנו.

אברהם פורז: אנחנו רוצים לעודד אנשים להתקין ממיר קטליטי.

חוה בן-ארי: ננסה להתחיל פעולה להורדת מיסים על ממירים קטליטיים.

נחמה רונן: זה פעילות שאנחנו יכולים לעשות בכנסת.

חוה בן-ארי: מאוד אשמח אם זה יגיע מהכנסת ויקבל הוראה כלשהי.

חוה בן-ארי: עשינו עבודה מאוד ארוכה בעניין הממיר.

חוה בן-ארי: יצרנו מערכת של תקן, שהיום אירופה עובדת לפיו, תקן 103, שמתיר ממירים תחליפיים.

חוה בן-ארי: כלומר, לא רק ממיר מקורי של היצרן אלא נתיר גם מערכת של ממירים תחליפיים.

חוה בן-ארי: הם יהיו יותר זולים והם ייצרו תחרות.

חוה בן-ארי: עד עכשיו לא עשינו את זה.

יהודה קמרון: עד עכשיו לא יכולת, כי היית מאבד את אחריות היצרן.

צבי טננבוים: לא יְיוּצר חלק תחליפי לזה.

אברהם פורז: בדרך כלל האחריות הכי ארוכה שאני מכיר בארץ היא 4 שנים.

אברהם פורז: אם מדובר על 100,000 קילומטרים אז במילא זה אחרי תום התקופה.

חוה בן-ארי: הרי יבוא של חלקים בא מול תקן.

חוה בן-ארי: לא היה לי תקן, שיכולתי לאשר לפיו ממיר תחליפי, והיום יש תקן.

חוה בן-ארי: אנחנו נתחיל לאשר ויתחילו להיכנס ממירים תחליפיים.

חוה בן-ארי: תהיה תחרות ולדעתי ממילא המחיר של הממירים יתחיל לרדת.

30817: אני חוקר באוניברסיטה תל-אביב, במכון ערבה ללימודי הסביבה.

קריאה: ויושב-ראש פורום הארגונים הירוקים.

אברהם פורז: מי מינה את הוועדה שלך?

30817: קיבלנו מענק ממכון ירושלים לחקר ישראל, שהוא מכון למדיניות בירושלים.

30817: שמחתי מאוד כאשר גיליתי שיתוף פעולה ברוח מאוד חיובית, גם מהמשרד לאיכות הסביבה וגם ממשרד התחבורה, וכן מארגוני הסביבה ומהאקדמיה, כמעט בכל הדברים שאתה רואה לפניך.

30817: ישבנו במשך שנה ובדקנו מה המצב בחוץ-לארץ.

30817: הזמנו מומחים מחוץ-לארץ.

30817: בסופו של דבר גיבשנו דוח, שעכשיו עובר עריכה לשונית ויהיה מוכן תוך חודש.

30817: יש כמה ממצאים שכדאי לשים אליהם לב.

30817: קודם כל, בנושא המיסוי, התמריץ השלילי לרכישת ממיר חדש זה רק בעיה אחת.

30817: כפי שציינה חברת הכנסת נחמה רונן, כלי רכב ישנים הם המזהמים.

30817: במדינות אחרות עשו הקלה במכס למי שלוקח רכב ישן ומחליף אותו ברכב חדש ומוציא את הרכב הישן מכלל שימוש.

אברהם פורז: חוץ מאיטליה יש עוד דוגמאות?

שמעון אברהם: למשל סינגפור.

שמעון אברהם: שם נחנקים.

אברהם פורז: הגשתי הצעת חוק בכיוון זה.

30817: זה מאוד חשוב.

30817: אין צורך להרחיב מלים בקשר לעידוד סולר.

30817: היום שמענו שאף על פי שכלי רכב דיזל הם רק 17% מצי הרכב, הם פולטים בערך 60% מהחלקיקים.

30817: צריך לתת על זה את הדעת.

אברהם פורז: האם זיהום אוויר מרכב דיזל הוא יותר מרכב בנזין?

30817: כן, בהחלט.

30817: תלוי איזה סוג.

אברהם פורז: הרי אי אפשר להשוות דברים שהם לא ממין העניין, אבל שתי מכוניות, שאחת עם מנוע בנזין והשניה עם מנוע דיזל, האם הזיהום של מנוע הדיזל גדול מהזיהום ממנוע הבנזין?

נחמה רונן: בטח, חלקיקי הגופרית שנפלטים מדיזל הם בשיעור של פי כמה מבנזין.

30817: דיזל הרבה יותר גרוע, כי הוא פולט חומרים מסרטנים.

אברהם פורז: אתה אומר שמטעמים של מדיניות לאומית היינו צריכים להפסיק ייבוא מכוניות דיזל,

אברהם פורז: להקשות על ייבוא מכוניות דיזל?

אברהם פורז: לא צריך לעודד ייבוא מכוניות דיזל פרטיות?

30817: אני חושב שזה טירוף הדעת שאנחנו מעודדים ייבוא מכוניות כאלה.

חוה בן-ארי: גם אם תעודד, זה לא עוזר.

חוה בן-ארי: אין כמעט ייבוא של דיזל פרטי.

חוה בן-ארי: זה לא "תפס".

חוה בן-ארי: רק הג'יפים.

אברהם פורז: מה פתאום?

אברהם פורז: כל מי שנוסע מעל 20,000 קילומטר בשנה, כלכלית שווה לו לנסוע במכונית עם מנוע דיזל, אלא אם כן הוא לא אוהב את הרעש.

חוה בן-ארי: מתוך 150,000 כלי רכב אני לא מאמינה שיש יותר מ-8% דיזל פרטי.

חוה בן-ארי: אני אשלח לך את הנתונים.

קריאה: 8% דיזל פרטי - זה המון.

אברהם פורז: השאלה היא אחרת.

אברהם פורז: עד לפני כמה שנים היתה מדיניות שדיזל זה רק רכב לא פרטי.

חוה בן-ארי: עד שנת 1994 אסרנו ייבוא רכב דיזל פרטי.

חוה בן-ארי: עכשיו זה מותר.

אברהם פורז: עכשיו שינינו.

אברהם פורז: אני לא אומר שצריך לאסור באופן מלא אבל אולי צריך להקשות עוד יותר.

אברהם פורז: אולי צריך להעלות את האגרה השנתית על רכב דיזל.

חוה בן-ארי: היא פי 3 כמעט.

אברהם פורז: אם כמדיניות אנחנו רוצים להקטין את מספר כלי הרכב הפרטיים בעלי מנוע דיזל אז יכול להיות שצריך להעלות את האגרה בעוד 1,000 שקל לשנה כדי להוריד עוד יותר את התמריץ לדיזל.

דבורה סיילס: כל רכבי הדיזל יכולים לעבור, בצו של המשרד לתשתיות לאומיות, ל"סיטי דיזל".

דבורה סיילס: "סיטי דיזל" הוא דל גופרית והוא הרבה פחות מזהם.

נחמה רונן: זה פיתוח של בתי הזיקוק.

30817: הבעיה מורכבת.

30817: מצד אחד יש תמריצים כלכליים שמגדילים את זיהום האוויר.

30817: מצד שני יש כמה כשלונות במערכת האכיפה.

30817: חברת הכנסת נחמה רונן ציינה את הבעיה.

30817: הופתענו לגלות שמשרד הרישוי מקבל אגרה ולא בודק אם אכן מישהו עבר טסט.

30817: זה לא שמכוני רישוי מעבירים מישהו בלי לבדוק אותו.

30817: יש אנשים שפשוט לא מגיעים למכוני הרישוי כדי להיבדק.

אברהם פורז: גברת בן-ארי, האם המצב הוא שאתם לא יודעים איזה כלי רכב לא היה במכון רישוי?

אברהם פורז: ברגע ששילמו אגרה מבחינתכם נגמרה האכיפה?

חוה בן-ארי: מה שקורה בפועל, אדם משלם עבור הטסט אך לא הולך לעשות בפועל את הבדיקה.

חוה בן-ארי: עד שהוא לא יתפס על-ידי שוטר עם מדבקה ---

אברהם פורז: אוי ואבוי.

אברהם פורז: אתם לא מקבלים דיווח ממכונים?

אברהם פורז: אתם לא מזינים את המחשב?

נחמה רונן: איך הוא ייתפס?

נחמה רונן: איזה שוטר עושה בדיקות כאלה?

אברהם פורז: גברת בן-ארי, הייתם צריכים לדאוג שהמכונים יעבירו אליכם את הרשימות של כלי הרכב שעברו מבחן שנתי.

אברהם פורז: תזינו את המחשב וכך תדעו מי לא התייצב לבדיקה.

חוה בן-ארי: חבר הכנסת פורז, זה לא תחום אחריותי.

חוה בן-ארי: זה עלה, זה יועלה.

אברהם פורז: אני פשוט לא מאמין שזה המצב, שאתם לא מקיימים פיקוח ושיש אכיפה רק אם שוטר תופס.

נחמה רונן: למשטרה אין כוח-אדם להתעסק בזה.

30817: זה אחד הדברים שצריך לשנות.

30817: בסך הכל המיחשוב הולך ומשתפר.

אברהם פורז: אם הוא קיבל דיווח, המחשב יעשה לבד הכל.

30817: יש פה הרבה גורמים והיה חוסר תיאום.

30817: בזה החשיבות של הוועדה.

אברהם פורז: אגב, זה לא רק בעניין ממירים קטליטיים.

אברהם פורז: ממיר - ניחא, נניח זיהם את האוויר, אבל אולי הוא נוסע בלי בלמים.

חוה בן-ארי: זה אחת המסקנות של הוועדה.

חוה בן-ארי: לא אני עוסקת בזה במשרד התחבורה.

חוה בן-ארי: קיבלתי את זה במלוא הרצינות והעברתי הלאה.

חוה בן-ארי: זה יטופל.

30817: גברת בן-ארי היתה גורם חיוני ביתר בקידום העבודה שלנו.

נחמה רונן: אנחנו מחפשים פתרון.

אברהם פורז: את מנהלת אגף הרכב.

אברהם פורז: מה התחום שלך בדיוק?

חוה בן-ארי: במה שקשור לדיון היום, המערכת של אגף הרכב עוסקת בייבוא הרכב, קובעת תקנים.

חוה בן-ארי: התאמנו את התקנים של זיהום האוויר לארצות-הברית ולאירופה.

חוה בן-ארי: בעצם הרכב שמגיע לארץ כבר מיוצר מראש בטכנולוגיה ---

אברהם פורז: את זה אני מבין.

אברהם פורז: אני שואל דבר אחר.

אברהם פורז: מי אחראי לדעת שאדם שילם אגרה ולא הלך לטסט?

חוה בן-ארי: אגף הרישוי.

30817: יש לנו שורה ארוכה של המלצות, חלקן תלויות חקיקה וחלקן לא.

30817: הייתי שמח מאד לנסח אותן בצורה מסודרת.

30817: חלקן קשורות לתקינה.

30817: יש למשל בארץ מחדל גדול, שאופנועים אינם חייבים לעמוד בשום תקן פליטה.

אברהם פורז: אתה רוצה שרכב דו-טקטי, 2 פעימות, יעמוד במבחן?

30817: 10% מהחלקיקים בגרמניה מגיעים מהאופנועים.

אברהם פורז: אז מה אתה רוצה, שנזרוק את כל הטוסטוסים?

אברהם פורז: אי אפשר.

אברהם פורז: רכב שתי פעימות הוא מזהם אוויר, בהגדרה.

אברהם פורז: הוא מערבב את הדלק בשמן והוא חייב להוציא עשן.

30817: אם רוצים לטפל בבעיה - זה מרכיב אחד שלא טופל.

אברהם פורז: זה בלתי פתיר.

אברהם פורז: אלא אם כן אתה רוצה להוריד את כל הרכב של שתי פעימות מהכביש.

אברהם פורז: האם אפשר היום ברכב דו-טקטי - אינני יודע אם זה כבר 2%.

אברהם פורז: כמה שמים בתערובת?

אבנר פלור: עד 3%.

אברהם פורז: 3% - אז הוא שורף שמן 3%.

30817: אפשר לוותר על ההמלצה הזאת כרגע.

30817: עובדה ששלוש מדינות כן התקינו תקנים בכיוון הזה.

נחמה רונן: יש ממירים לטוסטוסים ולאופנועים.

אברהם פורז: יש ממיר קטליטי לרכב דו-טקטי, לרכב של cc50?

אברהם פורז: אני לא בטוח.

אבי מושל: אפשר לשים לו ממיר.

אברהם פורז: הרי כולם מייצרים היום רכב של cc50, גם באירופה וגם ביפן.

אברהם פורז: כשפז'ו מייצר טוסטוס 50cc דו-טקטי לצרפת, זה עם ממיר?

אבי מושל: יש מדינות שמחייבות עם ממיר ויש מדינות שלא מחייבות.

נחמה רונן: באיטליה לדעתי מחייבים ממיר לרכב דו-טקטי.

אבי גונן: התקינה מגדירה רמת זיהום אוויר ברכב דו-מנועי.

אבי גונן: אנחנו מחייבים את הדו-גלגלי בעמידה בתקינה האירופאית.

אבי גונן: היא לא מחייבת הגדרה של ממיר.

אבי גונן: אם יש מקום כזה או אחר בעולם שם מחייבים ממיר, אז זה החלטה מקומית אבל לא על-פי התקינה האירופאית.

30817: אני חושב שבדיון מהיר אפשר להגיע לתוצאות.

30817: מדובר בבעיה בריאותית מספר 1 במדינת ישראל.

אברהם פורז: אף אחד לא רוצה זיהום אוויר, זה נכון.

נחום זמיר: אני מבקש לחזור להתחלה, כבוד היושב-ראש.

נחום זמיר: ראשית, במכוני הבדיקה והרישוי קיים מכשיר לבדיקת כוח וכמות עשן במנועי דיזל.

נחום זמיר: המתקן הזה יקר מאוד והוא קיים אך ורק בישראל.

נחום זמיר: זה מתקן שמביא את הרכב למצב השוואתי, כשמשאית או אוטובוס נמצא במצב של עלייה בעומס מירבי על מנת לבדוק במצב הזה את כמות העשן שהוא פולט.

נחום זמיר: כלומר, אנחנו מבצעים את הבדיקה על המכשיר הטוב ביותר בעולם, לדעתי, כבעל מקצועי בנושא הזה.

נחום זמיר: לגבי בנזין: במנועי בנזין אנחנו בודקים רק חלק מהגזים שנפלטים מהאגזוז.

נחום זמיר: במקום לבדוק 4 גזים אנחנו בודקים רק גז אחד, CO.

נחום זמיר: אנחנו כיום במשאים ומתנים מתקדמים מאוד עם משרד התחבורה כדי לבדוק את כל 4 הגזים.

נחום זמיר: ההבדל בין פליטת עשן של דיזל לבין פליטת עשן של בנזין, שבמנוע דיזל זה נראה לעין, לעומת גזים מסוכנים ביותר שאינם נראים לעין הנפלטים במנועי בנזין.

נחום זמיר: הפיח שאנחנו רואים על קירות ברחובות צרים - זה ממנועי דיזל.

נחום זמיר: מנוע בנזין בדרך כלל לא גורם לדבר כזה.

נחום זמיר: יכול להיות שבגלל שזה נראה לעין אז שמים יותר לב לעניין הזה אבל הפליטה ממנועי בנזין לא פחות מסוכנת.

אבי מושל: אני רוצה לתקן.

אבי מושל: הפליטה מכלי רכב דיזל הוכחה כמסרטנת והוגדרה ככזאת על-ידי ארגון הבריאות העולמי.

אבי מושל: הוכח שהפליטה מדיזל אחראית ישירה לאחוז מסויים של מקרי סרטן ומוות בעולם.

אבי מושל: זה לא אותו דבר בתחום של פליטת מנועי בנזין.

אבי מושל: הפליטה מרכבי בנזין היא פליטה של CO בעיקר.

אברהם פורז: איך תסביר את זה שבכל העולם אוטובוסים ומשאיות מונעים במנועי דיזל?

נחמה רונן: הם משתמשים ב"סיטי דיזל" דל גופרית.

אבי מושל: קודם כל, יש היום מעבר מאוד חזק לאוטובוסים בגז.

אבי מושל: בלוס אנג'לס למשל כל האוטובוסים הציבוריים החדשים הם בגז, שפולט הרבה פחות מדיזל.

אבי מושל: ה-EPA למשל לא מכיר בשום צורה של דיזל כטכנולוגיה נקייה, כי דיזל מזהם בכל צורה שהיא.

אברהם פורז: מה המצב ב"אגד"?

שמואל בן-ארי: אני חושב שהמצב שלנו הוא לא רע.

נחמה רונן: היום נכנסו חברות פרטיות לקווים שלפנים היו רק של "אגד".

שמואל בן-ארי: עד סוף השנה הזאת יהיו ל"אגד" כבר 350 אוטובוסים עירוניים "יורו 3".

שמואל בן-ארי: אנחנו מדברים בהכללה אבל לא הוזכר שהדיזל בעשור האחרון עבר מהפיכה דרסטית בתחום רמות הזיהום.

שמואל בן-ארי: הסולר עבר מהפיכה, כולל במדינת ישראל.

שמואל בן-ארי: הסולר הישראלי והבנזין הישראלי היום עונים לתקנים האירופאים.

שמואל בן-ארי: אבל באירופה כבר רצים קדימה והם מסתכלים על 2004-2005, שאז יכנס לתוקף "יורו 4".

שמואל בן-ארי: כשיורו 4 יכנס לתוקף, אז הם מכוונים לסולר, כפי שהוזכר פה, של "סיטי דיזל".

שמואל בן-ארי: "אגד" ו"דן" כבר משתמשים היום ב"סיטי דיזל", בגלל צווים אישיים שהוצאו לנו.

שמואל בן-ארי: לא משנה שיש פה בג"צים וכולי, אבל עם כל זה יש דברים שאנחנו עושים.

שמואל בן-ארי: אני רוצה לצטט את המשרד לתשתיות לאומיות ואת בתי הזיקוק, שנציגיהם אינם פה.

שמואל בן-ארי: אין שום סיבה תוך חצי שנה לא להעביר את כל הסולר במדינת ישראל ל"סיטי דיזל", מבחינת אפשרות ייצור לכלל המדינה.

שמואל בן-ארי: בסך הכל זה עניין של רצון טוב ואולי דחיפה קטן מכיוון התחיקה.

חוה בן-ארי: נציג האוצר איננו פה.

חוה בן-ארי: זה עולה כסף.

נחמה רונן: ההפרש הוא לא משמעותי.

נחמה רונן: 2 אגורות לליטר זה כלום.

יורם שרעבי: זה מסתכם ב-3 מיליון שקל בשנה שאנחנו משלמים.

יורם שרעבי: בדוּק, עם קבלות.

שמואל בן-ארי: אם נעבור ל"סיטי דיזל" אז גם "דן" ו"אגד" יסובסדו כאן, אבל זה כבר פאזה אחרת.

שמואל בן-ארי: אני לא יודע אם צריך להרחיב כרגע.

שמואל בן-ארי: קודם כל, בדיזל עברנו 3 שלבים עד היום, ויש עוד 2 שלבים בצינור: "יורו 4" ב-2005 ו"יורו 5" ב-2008.

שמואל בן-ארי: אני רוצה לצטט משפט של מומחה מוולוו שהיה אצלנו לפני שנתיים ואמר: מ"יורו 3" ואילך אפשר לנשום ישיר את העשן מהאגזוז של הדיזל והוא יותר נקי מאוויר העיר שמסביבו.

נחמה רונן: שהוא ינשום את זה.

נחמה רונן: כל אחד והסטיות שלו ...

יהודה קמרון: אני עדיין לא רואה מה הקשר.

שמואל בן-ארי: בעקרון אנחנו עוברים מהפך.

שמואל בן-ארי: לכן, אם אנחנו רוצים להוריד את זיהום האוויר במדינת ישראל ההתמקדות צריכה להיות בכלי הרכב הישנים, בעיקר אלה של לפני "יורו 1".

שמואל בן-ארי: שם עיקר הזיהום.

נחמה רונן: נדמה לי שכל מה ששמענו היום - ובוודאי לא נפתור פה את כל הדברים - איננו קשור בשום צורה לאכיפה, או להיעדר האכיפה על תקנים, על ה"סיטי דיזל", על כל הדברים האלה.

נחמה רונן: יהיו התדיינויות ויחליטו החלטות ואני מאוד אשמח אם יחמירו את התקינה.

נחמה רונן: אבל איפה האכיפה?

נחמה רונן: איך אפשר להגיד שניתן גם את זה לזרוק על המשטרה?

נחמה רונן: איפה המשרד לאיכות הסביבה?

נחמה רונן: איפה משרד התחבורה?

נחמה רונן: איפה מי שצריך לעשות את העבודה?

אברהם פורז: אני רוצה לסכם את הדיון, באהדה רבה.

אברהם פורז: קודם כל, אני רוצה להודות לחברת הכנסת נחמה רונן שהעלתה בפנינו את נושא זיהום האוויר מכלי רכב.

אברהם פורז: במהלך הדיון התברר לנו שאנחנו צריכים לפעול להורדת המיסוי ולהורדת המחיר של ממירים קטליטיים, כולל מתן אפשרות לייבוא מקביל.

אברהם פורז: אין סיבה שממיר קטליטי יעלה כל-כך הרבה.

אברהם פורז: הוא צריך להיות זול ונגיש.

אברהם פורז: דבר שני, אנחנו תובעים ממשרד התחבורה להיערך לאלתר כדי לקבל דיווח ממכוני הרישוי על כלי רכב שלא באו לטסט ולא עשו את הבדיקה על אף ששילמו את האגרה.

אברהם פורז: יכול להיות שרכב כזה נע בכביש כשלא רק שהוא מזהם אוויר אלא שאף אין לו בלמים.

אברהם פורז: לדעתי אתם צריכים לעשות מערכת ממוחשבת.

אברהם פורז: המכונים יעבירו לכם מידע, אתם תקלטו אותו ותיפנו אל אלה שלא התייצבו לבדיקה ונוסעים למעשה ללא רישוי.

אברהם פורז: זה ששילמת את האגרה, זה לא אומר עדיין שיש לך רישוי.

אברהם פורז: הרישוי השנתי כרוך גם בבדיקה.

חוה בן-ארי: אני חושבת שבקרוב נתקדם צעד ענק.

חוה בן-ארי: תוך חצי השנה כל 54 המכונים, אני מקווה, יהיו מקושרים ישירות למערכת הממוחשבת של משרד התחבורה.

אברהם פורז: אני חושב שגם היום באופן מדגמי אתם צריכים לקבל מידע ולתפוס מי שלא נבדק במכון רישוי על אף ששילם את האגרה.

אבי גלנצר: זה דיווח יומיומי.

אברהם פורז: נכון, אבל אם הם לא עושים עם זה כלום זה כנראה נכנס לאיזה בוידם.

אברהם פורז: דבר שלישי, אני חושב שצריך להגביר את הפיקוח על המכונים.

אברהם פורז: אתם לא אשמים, אבל חלק מהעובדים שלכם, ואתם יודעים את זה, יש ביניהם מאכערים שמעבירים כל כלי-רכב את הטסט.

אברהם פורז: זה לא קשור להנהלה.

חוה בן-ארי: חברת הכנסת נחמה רונן, אם יש לך מידע על מכונים שנוהגים לא כשורה, אנא העבירי אלי.

חוה בן-ארי: יש משטרה.

חוה בן-ארי: אנחנו סוגרים מכונים.

אברהם פורז: לדעתי אחד הדברים שאתם צריכים לעשות לגבי בדיקת זיהום אוויר, אתם צריכים לקחת רכב שיצא ממכון, באופן מדגמי, ולבדוק אותו.

חוה בן-ארי: אנחנו עושים את זה.

אברהם פורז: אני לא מדבר על ההנהלות.

אברהם פורז: כולנו מכירים את התופעה שיש מאכערים שמעבירים כל מכונית את הטסט.

אברהם פורז: נכון, זה לא תמיד ולא בכל מקרה, אבל יכול להיות עובד שקשור עם מישהו בכמה עניינים.

יהודה קמרון: הצבת הולכת ונסגרת.

יהודה קמרון: המכונים ממוחשבים ואין לבוחן שיקול דעת.

יהודה קמרון: אני חושב שפה מוטל דופי בצורה גורפת על כל מכוני הרכב.

יהודה קמרון: הפתיח שלך היה שהמכונים לא בסדר ואני מצטער על כך.

יהודה קמרון: מכוני הרישוי הם כן בסדר.

אברהם פורז: אנחנו מבקשים ממשרד התחבורה להדק את הפיקוח על המכונים.

אברהם פורז: דבר רביעי, אנחנו מבקשים מהמשרד לאיכות הסביבה להביא לנו בעוד 3 חודשים דיווח על מה שהמשרד עשה במהלך 3 החודשים הללו: כמה כלי רכב עצרתם, איזה אחוז מצאתם מתוכם.

אברהם פורז: אנחנו מצפים לקבל דיווח על שלושת החודשים, מ-1.1-31.3.

אברהם פורז: אני מקווה שהדיווח הזה יגיע אלינו עד 15.4, כדי שנהיה בטוחים ששם אנשים לא ישֵנים.

אברהם פורז: אם יסתבר שלא צריך לעודד שימוש בדיזל אז יכול להיות שצריך לבדוק אפשרות להעלות את האגרה השנתית לרכב דיזל בעוד 1,000 שקלים כדי ליצור עוד תמריץ שלילי לשימוש במכוניות פרטיות עם דיזל, אם זה באמת מזהם.

אברהם פורז: למרות שאומרים לנו פה שהדיזל עבר מהפך.

אברהם פורז: דבר אחרון, נשאלת השאלה איך גורמים לכך שיהיה יותר "סיטי דיזל", כלומר שהסולר המשווק יהיה פחות מזהם אוויר.

נחמה רונן: בתי הזיקוק ערוכים לספק כל כמות שתידרש.

חגית אייזנמן: מינהל הדלק בודק עכשיו את הנושא הזה.

חגית אייזנמן: עדיין לא נסתיימה הבדיקה.

אברהם פורז: אנחנו חושבים שצריך לעודד מעבר לסולר שאינו מזהם.

אברהם פורז: נבקש מהמשרד לתשתיות לאומיות תוך חודש להעביר דיווח לוועדת הכלכלה מה צריך לעשות כדי להביא לשיפור באיכות הסולר.

אברהם פורז: את ההמלצות הללו נניח על שולחן הכנסת.

אברהם פורז: תודה רבה לכם.